
Poreč, 19. 1. 2026.


Poreč u središtu velikog interesa: povijest, baština i dobra atmosfera obilježili vođenje „Upoznaj svoju zemlju“

Turistička zajednica grada Poreča u nedjelju, 18. siječnja 2026., uspješno je organizirala besplatno turističko vođenje u sklopu nacionalnog projekta „Upoznaj svoju zemlju“, povodom Dana međunarodnog priznanja Republike Hrvatske. Vođenju je prisustvovalo sedamdesetak sudionika, čime je još jednom potvrđen velik interes javnosti za stručno interpretiranu kulturno-povijesnu baštinu Poreča.

Sudionici su se okupili na Trgu slobode, gdje je vođenje započelo točno u podne, istodobno kao i u ostalim gradovima diljem Hrvatske, nakon čega je uslijedio obilazak starogradske jezgre i kompleksa Eufrazijeve bazilike, spomenika pod zaštitom UNESCO-a. Tijekom razgleda predstavljeni su bogati povijesni slojevi grada – od antičkih vremena do danas – uz niz zanimljivih detalja, manje poznatih činjenica i priča koje Poreč čine jedinstvenim.

Stručno vodstvo održao je licencirani turistički vodič Jadranko Mates, koji je svojim pristupom, bogatim znanjem i zanimljivim načinom izlaganja uspio zadržati punu pozornost sudionika tijekom cijelog obilaska. Nije nedostajalo ni smijeha ni opuštene atmosfere, a brojni sudionici s velikim su zanimanjem slušali ispričane povijesne anegdote i zanimljive priče koje su dodatno obogatile doživljaj grada.

Projekt „Upoznaj svoju zemlju“, koji od 2018. godine provodi Zajednica društava turističkih vodiča Hrvatske uz potporu Hrvatske turističke zajednice, ima za cilj potaknuti građane na upoznavanje vlastite zemlje, jačanje svijesti o kulturnoj i povijesnoj baštini te naglašavanje važne uloge turističkih vodiča u očuvanju identiteta i međunarodnog ugleda Hrvatske.

Turistička zajednica grada Poreča zahvaljuje svim sudionicima na velikom odazivu i pozitivnoj energiji te nastavlja s razvojem programa koji promiču autentične vrijednosti destinacije i kvalitetan doživljaj lokalne baštine.

